Þingræður haldnar á Alþingi Íslendinga



Herra forseti. Frv. það, sem hér liggur fyrir, er komið hingað frá hv. Nd. og var upphaflega um það að skipta Egilsstaðalæknishéraði í tvö læknishéruð, vestra og eystra Egilsstaðahérað. Í meðferð hv. Nd. tók frv. fyrst þeim breyt., að héraðinu yrði ekki skipt, heldur skyldi í Egilsstaðahéraði skipa aukalækni, er yrði sjálfstæður starfandi læknir og sæti í Egilsstaðaþorpi, og var frv. þannig eftir 2. umr. í Nd. En við 3. umr. var í Nd. bætt inn í það ákvæði um skiptingu Blönduóslæknishéraðs í Blönduóshérað og Höfðahérað, og er frv. í þeirri mynd nú eins og það liggur hér fyrir á þskj. 634, m. ö. o., hefur inni að halda ákvæði um skiptingu Blönduóshéraðs í tvö héruð og um það, að í Egilsstaðahérað skuli skipaður aukalæknir. Heilbr.- og félmn. ræddi þetta frv. á tveimur fundum og ræddi um málið við flm. þess, sem eru þm. af Austurlandi. Það gat ekki myndazt neinn meiri hl. um afgreiðslu þessa máls, eins og kemur fram í nál. því, sem ég hef gefið út á þskj. 677, og menn hafa eiginlega skipzt í eins marga hluta og hugsanlegt er með 5 manna n. og eins og hugsanlegt er með jafnlítið frv. og hér liggur fyrir. Það er till. mín, að frv. verði breytt í það horf, sem það var eftir 2. umr. í Nd., og byggi ég þá till. mína m. a. á þeirri afstöðu, sem tekin var hér í hv. d. á síðasta þingi varðandi skiptingu læknishéraða, en þessi d. leit þannig á, að það mál þyrfti meiri athugunar við, en það hafði þá fengið, og að því er ég bezt veit hefur ekki verið nein athugun gerð á því síðan. Ég tel því ekki rétt, að d. fallist á það núna að skipta læknishéruðum eða fjölga læknishéruðum, fyrr en einhver athugun hefur farið fram, sem væri í anda þeirrar dagskrártill., sem hér var samþ. á síðasta þingi. Af þessum ástæðum legg ég til, að fyrri gr. frv., eins og það kom hingað frá Nd., verði felld niður, en frv. verði samþ. í þeirri mynd, sem það var, er það kom til 3. umr. í Nd., m. ö. o., að það verði veitt heimild til þess að skipa aukalækni í Egilsstaðahéraði, en það felur ekki í sér neina skiptingu læknishéraðsins. Ég sé svo ekki ástæðu til þess að fjölyrða um þetta. Nál. tekur í rauninni fram það, sem þarf að segja um málið, og skýrir afstöðu einstakra nm. að öðru leyti en því, að eins og kemur fram, þá er von á nál. frá hv. þm. Barð. Aðrir hafa ekki hugsað sér að gefa út nál., nema þær brtt., sem hafa komið hér frá hv. 7. landsk., sem á sæti í n., og ásamt honum hv. 6. landsk., sem ekki á sæti í n. Ég leyfi mér sem sagt að leggja til, að frv. verði samþ. með þeirri breyt., sem ég legg til í nál. mínu á þskj. 677.



Herra forseti. Ég flyt ásamt hv. 6. landsk. þm. brtt. við þetta frv., sem er að efni til á þá leið, að nýtt læknishérað verði stofnað í Kópavogshreppi. Það hefur orðið allmikill dráttur á því, að þetta frv. væri afgr. í Nd., en mér þótti ekki rétt að flytja sérstakt frv. um þetta efni, þar sem von var á því, að þetta frv. kæmi til þessarar d. Í Kópavogshreppi er nú búsett um 2.300 manns og fjölgar stórlega með hverju ári. Á þessu ári má búast við, að fjölgi um 500 manns eða þar yfir, svo að í lok þessa árs verði þar um 3.000 manns. Hreppurinn er mjög víðlendur. Honum tilheyra bæir upp með Suðurlandsbrautinni, leiðinni austur yfir fjall, og þar og jafnvel í byggðinni, sem þéttust er, kemur oft fyrir, að það er mjög kvartað yfir því, að fólk eigi erfitt með að fá lækna héðan frá Reykjavík til læknisvitjana. Fyrir nokkrum árum var stofnað nýtt læknishérað, Álafosslæknishérað, og er hluti af Kópavogshreppi tilheyrandi því. Með brtt. okkar er gert ráð fyrir því, að þessi hluti Álafosshéraðs verði sameinaður hinu nýja Kópavogshéraði, en það eru m. a. sveitabæirnir uppi í hreppnum, sem eru þar og það er ekki sízt þaðan, sem óskir eru uppi um það, að skipun þessara læknamála þarna í hreppnum verði breytt. Það er af þeim ástæðum, að það þarf formlega að gera breyt. á þeim tvennum l., sem þetta frv. er um að breyta, og l. um stofnun Álafosslæknishéraðs að auki. En það er aðeins að forminu til, sem þessi brtt. er nokkuð flókin; efni hennar er, eins og ég hef getið um, mjög einfalt, að stofna þarna nýtt læknishérað. Það mál hefur verið rætt við landlækni og borgarlækninn í Reykjavík, en þessi byggð tilheyrir nú Reykjavíkurlæknishéraði, en í stað héraðslæknis í Reykjavík er nú borgarlæknir, sem hefur mjög miklum störfum að gegna, sérstaklega við heilbrigðiseftirlit, svo að full ástæða virðist vera til þess og er til þess frá hans sjónarmiði meira að segja - að stofna þarna nýtt læknishérað. Þó að þessi till. hafi ekki verið send til umsagnar landlækni né borgarlækninum í Reykjavík, þá má ég segja, að þessir embættismenn eru henni báðir samþykkir í aðalatriðum, þó að vera kynni, að landlæknir t. d. hefði einhverja till. aðra að gera um nákvæmari mörk þessa fyrirhugaða læknishéraðs. En með því að með þessu frv. er verið að stofna ný læknishéruð, þá hefur okkur flm. þessarar brtt. þótt rétt að koma nú þegar á framfæri þessu máli, sem áreiðanlega verður ekki kveðið niður, því að eftir því sem fjölgar í Reykjavík og í Kópavogshreppi og hér í nærliggjandi sveitum, þá er víst, að það verður mjög örðugt fyrir borgarlækninn í Reykjavík að gegna svo feiknalega mannmörgu héraði, því að störf hans eru orðin mjög yfirgripsmikil vegna heilbrigðiseftirlitsins, og það er af þeim sökum, að hann mun vera þessu máli meðmæltur. Ég vænti, að ef þessi hv. d. vill gera þær breyt. á skipun læknishéraða, sem þetta frv. gerir ráð fyrir, þá muni hún einnig vilja fallast á að taka þessa brtt. til greina og samþ. hana.

Forseti (BSt): Það hefur nú enginn kvatt sér hljóðs. 



Herra forseti. Eins og ég tjáði hæstv. forseta áðan, þá hefur mér ekki gefizt tími til þess að koma á prent nál. um þetta mál fyrr, en nú eftir hádegi í dag. Nál. er í prentun, og ég mundi mjög óska eftir því, að hæstv. forseti frestaði þessari umr. þangað til nál. væri komið. Ef hann verður við þeirri ósk minni, mun ég fresta minni ræðu og bíð því eftir að heyra þann úrskurð.

Forseti (BSt): Það var fyrir tilmæli, að ég tók þetta mál á dagskrá, ætlaði að hafa það á þeirri dagskrá, sem útbýtt var prentaðri, en það hafði nú fallið niður á skrifstofunni. Mér skildist að um þetta væri samkomulag.  (Gripið fram, í: Það er fimmklofin nefnd.)  Það virðist nú vera þvert á móti.